Document ID: 32007D0263

KOMISJONI OTSUS,
23. aprill 2007,
millega muudetakse otsust 2004/210/EÜ, millega moodustatakse teaduskomiteed tarbijaohutuse, rahvatervise ja keskkonnaga seotud valdkondades
(EMPs kohaldatav tekst)
(2007/263/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut, eriti selle artikleid 152 ja 153,
ning arvestades järgmist:
(1)
Komisjoni otsusega 2004/210/EÜ (1) moodustatakse tarbekaupade teaduskomitee (TKTK), tervise ja keskkonnariskide teaduskomitee (TKKTK) ning tekkivate ja hiljuti avastatud terviseriskide teaduskomitee (THATRTK) (edaspidi “teaduskomiteed”). Teaduskomiteed koosnevad komisjoni määratud liikmetest.
(2)
Nimetatud otsuse artikli 7 lõike 1 kohaselt on teaduskomiteede liikmed määratud ametisse kolmeks aastaks ja praeguste liikmete ametiaeg lõpeb 24. juulil 2007.
(3)
Kahe järgneva aasta jooksul oodatakse uusi arengusuundi, millel on olulised tagajärjed komisjoni vajadusele teadusalase nõu järele seoses riskihindamisega ja teaduskomiteede struktuurile ja pädevusele. Eelkõige seoses 2008. aastal asutatava Euroopa Kemikaaliametiga, kes Euroopa Parlamendi ja nõukogu määruse (EÜ) nr 1907/2006 (2) kohaselt tegeleb kemikaalide registreerimise, hindamise, kasutuse lubamise ja piiramisega, tuleb uuesti määratleda tervise ja keskkonnariskide teaduskomitee ülesanded.
(4)
Selleks et saada parem ülevaade teaduskomiteede tulevastest ülesannetest ja luua teadusalase nõu andmise struktuur ja koosseis, mis vastab paremini tulevastele vajadustele, samal ajal tagades vajaliku teadusalase nõu andmise kuni Euroopa Kemikaaliameti asutamiseni, on asjakohane lubada teaduskomiteede liikmete ametiaja pikendamist erandlikel juhtudel kuni 18 kuud.
(5)
Lisaks on asjakohane anda võimalus määrata uusi liikmeid teaduskomiteedesse pärast osalemiskutse avaldamist, kui varunimekirjas olevatel isikutel ei ole vajalikke erialateadmisi.
(6)
Praktilisi kogemusi ja esmaste vajaduste rahuldamist silmas pidades on hädavajalik suurendada tekkivate ja hiljuti avastatud terviseriskide teaduskomitee liikmete arvu.
(7)
Seepärast tuleks otsust 2004/210/EÜ vastavalt muuta,
ON TEINUD JÄRGMISE OTSUSE:
Ainus artikkel
Otsust 2004/210/EÜ muudetakse järgmiselt.
1.
Artikli 3 lõike 2 esimene lause asendatakse järgmisega:
“THATRTK koosneb maksimaalselt 17 liikmest.”
2.
Artikkel 7 asendatakse järgmisega:
“Artikkel 7
Ametiaeg
1. Teaduskomiteede liikmed määratakse ametisse kolmeks aastaks ja nad ei või ametis olla rohkem kui kolm järjestikust ametiaega. Teadusliku nõustamise järjepidevuse tagamiseks võib komisjon erandlikel juhtudel pikendada teaduskomitee liikmete ametiaega kuni 18 kuud.
Liikmed jäävad ametisse kuni uute liikmete nimetamiseni või kuni nad uuesti ametisse nimetatakse.
Liikmed, kes on just lõpetanud oma kolm järjestikust ametiaega teaduskomitees, võivad olla valitud mõne teise teaduskomitee liikmeks.
2. Kui leitakse, et liige ei osale teaduskomitee töös või soovib ametist lahkuda, siis võib komisjon tühistada tema liikmelisuse ja nimetada talle asendaja artiklis 4 esitatud varunimekirjast või veenval põhjusel pärast osalemiskutset.”
Brüssel, 23. aprill 2007

Labels: 0
3
15
20